Návrh

**Zákon**

**z ..........................2023,**

**ktorým sa mení a dopĺňa zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení zákona č. 733/2004 Z. z., zákona č. 747/2004 Z. z., zákona č. 171/2005 Z. z., zákona č. 517/2005 Z. z., zákona č. 120/2006 Z. z., zákona č. 460/2007 Z. z., zákona č. 538/2007 Z. z., zákona č. 465/2008 Z. z., zákona č. 535/2008 Z. z., zákona č. 467/2009 Z. z., zákona č. 527/2010 Z. z., zákona č. 406/2011 Z. z., zákona č. 460/2011 Z. z., zákona č. 548/2011 Z. z., zákona č. 68/2012 Z. z., zákona č. 286/2012 Z. z., zákona č. 343/2012 Z. z., zákona č. 347/2013 Z. z., zákona č. 484/2013 Z. z., zákona č. 268/2014 Z. z., zákona č. 333/2014 Z. z., zákona č. 361/2014 Z. z., zákona č. 79/2015 Z. z., zákona č. 243/2017 Z. z., zákona č. 292/2017 Z. z., zákona č. 112/2018 Z. z., zákona č. 312/2018 Z. z., zákona č. 229/2019 Z. z., zákona č. 369/2019 Z. z., zákona č. 460/2019 Z. z. , zákona č. 354/2020 Z. z., zákona č. 470/2021 Z. z., zákona č. 92/2022 Z. z., zákona č. 178/2022 Z. z., zákona č. 249/2022 Z. z., zákona č. 335/2022 Z. z. a zákona č. 2/2023 Z. z. sa mení a dopĺňa takto:

1. V § 2 odsek 1 sa v písmene h) bodka nahrádza čiarkou a dopĺňa sa písmeno i), ktoré znie:

“i) daň zo vstupného na verejne zábavné, kultúrne, športové a obdobné podujatia a atrakcie.”.

2. Za deviatu časť sa vkladá nová desiata časť, ktorá znie:

“DESIATA ČASŤ

DAŇ ZO VSTUPNÉHO NA VEREJNÉ ZÁBAVNÉ, KULTÚRNE, ŠPORTOVÉ A OBDOBNÉ PODUJATIA A ATRAKCIE

§ 76a Predmet dane

Predmetom dane je vstupné alebo poplatok vyberaný od návštevníkov zábavných, kultúrnych, športových, rekreačných a obdobných podujatí a vstupné za návštevu atrakcii a zariadení tohto a obdobného typu, v ktorých sa za návštevu a užívanie týchto zariadení vyberá od návštevníkov vstupné, alebo iná forma odplatného plnenia.

§ 76b Daňovník

Daňovníkom je fyzická osoba ktorá sa za odplatu zúčastňuje na podujatí, alebo za odplatu využíva zariadenie podľa § 76a.

§ 76c Sadzba dane

1. Sadzbu dane určí obec v % z ceny vstupného, alebo ceny za návštevu, alebo užívanie zariadenia podľa §76a, za osobu, alebo skupinu osôb, maximálne však 5 % z tejto ceny a minimálne 10 euro centov z tejto ceny.
2. Obec môže všeobecne záväzným nariadením stanoviť rôznu sadzbu dane pre rôzne typy podujatí a zariadení.

§ 76d Vyberanie dane

Platiteľom dane je prevádzkovateľ zariadenia, alebo usporiadateľ podujatia, ktorý odplatné vstupné vyberá.

§ 76e Správa dane

Miestne príslušnou obcou je obec, na ktorej území sa zariadenie nachádza, alebo koná podujatie.

§ 76f Splnomocňovacie ustanovenia

Obec ustanoví všeobecne záväzným nariadením11) najmä náležitosti a lehotu oznamovacej povinnosti platiteľa dane, sadzbu dane, rozsah a spôsob vedenia preukaznej evidencie na účely dane, spôsob vyberania dane, náležitosti potvrdenia o zaplatení dane, lehoty a spôsoby jej odvodu obci, prípadné oslobodenia od tejto dane alebo zníženia dane.“.

3. Doterajšia desiata časť sa prečísľuje na jedenástu časť.

**Čl. II**

Tento zákon nadobúda účinnosť 1. januára 2024.